**ELŐTERJESZTÉS**

**Szombathely Megyei Jogú Város Közgyűlése Gazdasági és Jogi Bizottságának 2021. június 21-i ülésére**

**Szombathely Megyei Jogú Város Bűnmegelőzési, Közbiztonsági és Közrendvédelmi Bizottságának 2021. június 21-i ülésére**

**Javaslat a Közterület-felügyelet működését érintő**

**együttműködési megállapodások megkötésére**

A közterület-felügyeletről szóló 1999. évi LXIII. törvény 6. § (1) bekezdése alapján a felügyelet a képviselő-testület által meghatározottak szerint együttműködik a rendőrséggel, a hivatásos katasztrófavédelmi szervvel (a továbbiakban: rendvédelmi szervek), a Nemzeti Adó- és Vámhivatallal, az egyéb állami ellenőrző és önkormányzati szervekkel, társadalmi szervezettel, így különösen a helyi polgárőr szervezettel, valamint a feladatai ellátásához segítséget nyújtó egyéb szervezettel.

A veszélyhelyzet alatt – tekintettel arra, hogy a Közterület-felügyelet szoros és hatékony együttműködése a rendőrséggel, valamint a polgárőr szervezetekkel a veszélyhelyzetben kiemelkedően fontos volt – 110/2021. (IV.29.) PM. sz. határozatommal jóváhagytam a közterület-felügyeletet belső szervezeti egységként magába foglaló Szombathely Megyei Jogú Város Polgármesteri Hivatala és a Vas Megyei Rendőr-Főkapitányság, illetve a Hivatal és a valamennyi szombathelyi polgárőr szervezetet tömörítő Vas Megyei Polgárőr Szervezetek Szövetsége közötti együttműködési megállapodásokat, amelyek aláírásra kerültek és hatályba léptek.

Jelen előterjesztés keretében a Vas Megyei Katasztrófavédelmi Igazgatósággal, valamint a Szombathelyen működő, állatvédelmi civil egyesületekkel: a Kutyamenhely Alapítvánnyal, az Állatvédők Vas Megyei Egyesületével és a Fekete István Állatvédő Egyesülettel kötendő együttműködési megállapodások jóváhagyására teszek javaslatot.

1. Együttműködési megállapodás a Katasztrófavédelmi Igazgatósággal

A még önálló költségvetési szervként működő Szombathely Megyei Jogú Város Közterület-felügyelet 2014. április 15. napján együttműködési megállapodást kötött a Vas Megyei Katasztrófavédelmi Igazgatósággal. A közterület-felügyelet 2020. január 1. napja óta Szombathely Megyei Jogú Város Polgármesteri Hivatala belső szervezeti egységeként működik, így a Hivatal a fenti együttműködési megállapodásba jogutódként belépett.

A beolvadás óta a katasztrófavédelemmel történő együttműködés a gyakorlatban rendkívül hatékonyan működik, ugyanakkor az eltelt időszak tapasztalatai alapján sor került az együttműködési megállapodás felülvizsgálatára, és a Katasztrófavédelmi Igazgatósággal egyeztetve előkészítésre került az új együttműködési megállapodás.

A megállapodás alapvető célja, hogy a felek egymás alaptevékenységének kölcsönös megismerésével, ezáltal a védelmi, igazgatási feladatok gyors, egymást segítő megoldásának kölcsönös elősegítésével készülnek fel a lakosságot, a létesítményeket érintő veszélyhelyzetek elhárítására. A megállapodásban meghatározásra kerülnek a felek vállalásai, az együttműködés keretei és a kapcsolattartás rendje, valamint a képzési tevékenységekben egymás segítése.

A fentieknek megfelelően a Vas Megyei Katasztrófavédelmi Igazgatósággal előzetesen egyeztetett tartalmú együttműködési megállapodás tervezet az előterjesztés 1. számú mellékletét képezi.

1. Együttműködési megállapodások a Szombathelyen működő, állatvédelmi civil egyesületekkel

Szombathely Megyei Jogú Város Önkormányzata kiemelt figyelmet fordít az állatvédelemre és az állatvédelemmel foglalkozó civil szervezetekkel való együttműködésre. Ennek keretében az Önkormányzat szervezésében Állatvédelmi Kerekasztal beszélgetések kerültek megrendezésre 2020. novemberben, illetve 2021. márciusban, amelyeken a résztvevők elhatározták, hogy megállapodásokban is rögzíteni kívánják a közöttük lévő együttműködés kereteit.

A Közterület-felügyelet mint az Állategészségügyi és Ebrendészeti Szolgálatot (a továbbiakban: Szolgálat) magába foglaló szervezeti egység és az állatvédelemmel foglalkozó civil szervezetek között folyamatos a kommunikáció, és az egyeztetéseken megfogalmazott szándéknak megfelelően folyamatosan egyeztetve előkészítésre kerültek az új együttműködési megállapodások.

A megállapodások célként tűzik ki a szombathelyi állatvédelemmel foglalkozó hatóságok és civil szervezetek közötti együttműködés, közös munka hatékonyságának és eredményességének növelését, valamint a Szombathely közigazgatási területén élő gazdátlan, kóbor ebek befogásának elősegítését, a befogott ebek életkörülményei javításának, valamint az ebek új gazdához jutásának előmozdítását.

Az együttműködési megállapodások legfontosabb tartalmi elemei a következők:

* az Egyesületek szabad-, munkaszüneti- és ünnepnapokon vállalják, hogy Szombathely város közigazgatási határán belül gondoskodnak a kóbor ebek befogásáról; tőlük azokat az azt követő első munkanapon az Állategészségügyi és Ebrendészeti Szolgálat átveszi, amennyiben a telephelyen van szabad kennel;
* a Szolgálat az Egyesületekhez munkanapon bekerült kóbor ebeket munkaidőben azonnal, vagy munkaidő lejárta után az első munkanapon átveszi;
* az Egyesületek az állatok érdekeit figyelembe véve vállalják, hogy a Szolgálat telephelyén tartott ebeket, főként a szuka kutyákat, valamint a bull típusú ebeket (kanokat és szukákat egyaránt) a lehető leghamarabb, de legkésőbb a kikerülésük előtt ivartalaníttatják; valamint, hogy a Szolgálat telephelyére bekerült kölyökkutyákat a telephely adottságai miatt, biztonságuk érdekében átveszik, illetve a magas vemhes (ellés előtt álló) szuka kutyák ellátását még a kölykök megszületése előtt átveszik;
* az Egyesületek vállalják, hogy a Szolgálat részére – akár természetes, akár jogi személy által – felajánlott adományokat átveszik;
* a Szolgálat a telephelyén rendelkezésre álló férőhelyek szabad kapacitásának növelése érdekében törekszik a befogott és gazdát nem talált állatok új gazdához juttatására;
* abban az esetben, ha a Szolgálatnál lévő állatok száma eléri a maximális létszámot, és van 60 napnál régebben a telephelyen tartózkodó állat, amely nem talált gazdára, a Kutyamenhely Alapítvány (a továbbiakban: Alapítvány) vállalja annak átvételét, elhelyezését, gondozását és új gazdához juttatásának megkísérlését;
* az Alapítvány vállalja, hogy amennyiben a szükséges források rendelkezésére állnak, a menhely területén haladéktalanul kialakít olyan részt, ahová a város területén esetleg kóborló haszonállatokat, valamint az állatvédelmi hatósági eljárás során esetlegesen elhelyezni szükséges haszonállatokat biztonságba helyezi, megfelelő tartásáról gondoskodik;
* az Alapítvány és az Egyesületek vállalják, hogy a megállapodásban meghatározott cél érdekében külön együttműködési megállapodásokat kötnek.

A fentieknek megfelelően a Szombathelyen működő, állatvédelmi civil egyesületekkel előzetesen egyeztetett tartalmú együttműködési megállapodás tervezetek az előterjesztés 2-4. számú mellékleteit képezik.

Kérem a Tisztelt Bizottságokat, hogy az előterjesztést megtárgyalni és a határozati javaslatot elfogadni szíveskedjenek.

**Szombathely, 2021. június „ ”.**

 **(: Dr. Nemény András :)**

**I.**

**HATÁROZATI JAVASLAT**

**…/2021. (VI.21.) GJB számú határozat**

1. A Gazdasági és Jogi Bizottság a *„Javaslat a Közterület-felügyelet működését érintő együttműködési megállapodások megkötésére”* című előterjesztést megtárgyalta, és javasolja a Közgyűlésnek a közterület-felügyeletről szóló 1999. évi LXIII. törvény 6. § (1) bekezdése alapján a közterület-felügyeletet belső szervezeti egységként magába foglaló Szombathely Megyei Jogú Város Polgármesteri Hivatala és
	1. a Vas Megyei Katasztrófavédelmi Igazgatóság által kötendő, az előterjesztés 1. mellékletét képező,
	2. a Kutyamenhely Alapítvány által kötendő, az előterjesztés 2. mellékletét képező,
	3. az Állatvédők Vas Megyei Egyesülete által kötendő, az előterjesztés 3. mellékletét képező,
	4. a Fekete István Állatvédő Egyesület által kötendő, az előterjesztés 4. mellékletét képező

 együttműködési megállapodásokat jóváhagyását.

1. A Bizottság javasolja a Közgyűlésnek, kérje fel a jegyzőt a megállapodások aláírására.

**Felelős:** Bokányi Adrienn, a Bizottság elnöke

 Horváth Soma alpolgármester

 Dr. Károlyi Ákos jegyző

 (a végrehajtás előkészítéséért:

 Dr. Holler Péter, a Hatósági Osztály vezetője

 Ágoston Sándor, a Közterület-felügyelet irodavezetője)

**Határidő:** 2021. június 24-i Közgyűlés

**II.**

**HATÁROZATI JAVASLAT**

**…/2021. (VI.21.) BKKB számú határozat**

1. A Bűnmegelőzési, Közbiztonsági és Közrendvédelmi Bizottság a *„Javaslat a Közterület-felügyelet működését érintő együttműködési megállapodások megkötésére”* című előterjesztést megtárgyalta, és javasolja a Közgyűlésnek a közterület-felügyeletről szóló 1999. évi LXIII. törvény 6. § (1) bekezdése alapján a közterület-felügyeletet belső szervezeti egységként magába foglaló Szombathely Megyei Jogú Város Polgármesteri Hivatala és
	1. a Vas Megyei Katasztrófavédelmi Igazgatóság által kötendő, az előterjesztés 1. mellékletét képező,
	2. a Kutyamenhely Alapítvány által kötendő, az előterjesztés 2. mellékletét képező,
	3. az Állatvédők Vas Megyei Egyesülete által kötendő, az előterjesztés 3. mellékletét képező,
	4. a Fekete István Állatvédő Egyesület által kötendő, az előterjesztés 4. mellékletét képező

 együttműködési megállapodásokat jóváhagyását.

1. A Bizottság javasolja a Közgyűlésnek, kérje fel a jegyzőt a megállapodások aláírására.

**Felelős:** Kelemen Krisztián, a Bizottság elnöke

 Horváth Soma alpolgármester

 Dr. Károlyi Ákos jegyző

 (a végrehajtás előkészítéséért:

 Dr. Holler Péter, a Hatósági Osztály vezetője

 Ágoston Sándor, a Közterület-felügyelet irodavezetője)

**Határidő:** 2021. június 24-i Közgyűlés